

**JAVNI POZIV**

**ZA PODIZANJE KVALITETE PRUŽATELJA**

**USLUGA SMJEŠTAJA S PODRUČJA**

**VUKOVARSKO-SRIJEMSKE ŽUPANIJE**

**ZA 2024. GODINU**

Vinkovci, 7. lipanj 2024

Odlukom Turističkog vijeća Turističke zajednice Vukovarsko-srijemske županije, usvojenoj na sjednici Turističkog vijeća održanoj 27. prosinca 2023. godine, a na temelju Programa rada i financijskog plana TZ VSŽ za 2024. godinu, Turistička zajednica Vukovarsko-srijemske županije objavljuje

**JAVNI POZIV**

**Za podizanje kvalitete pružatelja usluga smještaja s područja Vukovarsko-srijemske županije za 2024. godinu**

**I. Predmet Javnog poziva**

Predmet Javnog poziva je dodjela bespovratnih novčanih sredstava Turističke zajednice Vukovarsko-srijemske županije (dalje u tekstu: TZ VSŽ) za sufinanciranje turističkih projekata s ciljem unapređenja i razvoja turizma na području Vukovarsko-srijemske županije, a koji doprinose slijedećim ciljevima:

* povećanju broja dolazaka i noćenja turista,
* unapređenje turističke kvalitete usluge i sadržaja,
* razvoju turističke ponude s većom dodanom vrijednošću koja će omogućiti veću prosječnu potrošnju turista,
* aktiviranju neiskorištenih turističkih resursa i kreiranju novih motiva dolazaka turista,
* izgradnji, obnovi i podizanju kvalitete smještajnih kapaciteta i dodatnih turističkih sadržaja,
* stvaranju prepoznatljivog imidža turizma Vukovarsko-srijemske županije,
* podizanje svijesti o važnosti turizma za gospodarski oporavak.

**Ukupno planirana vrijednost Javnog poziva u 2024. godini iznosi 85.000,00 eura.**

**II. Uvjeti sufinanciranja**

Maksimalni iznos potpore koji se može dodijeliti pojedinom korisniku iznosi **do 50% ukupnih NETO prihvatljivih troškova, a najviše do 5.000,00 eura.**

**Porez na dodanu vrijednost, te sve ostale zakonom regulirane pristojbe se smatraju neprihvatljivim troškom.**

**III. Namjena sredstava**

Bespovratna sredstva potpore mogu se dodijeliti i koristiti isključivo za sufinanciranje turističkih projekata s ciljem unapređenja i razvoja turizma na području Vukovarsko-srijemske županije u 2024. godini.

Sredstva potpore odobravat će se za slijedeće aktivnosti, odnosno prihvatljivi troškovi financiranja su:

1. obnova, rekonstrukcija i opremanje postojećih smještajnih kapaciteta, te njihovih pratećih sadržaja s ciljem podizanja kvalitete i standarda (interijer-isključivo unutarnje uređenje), trošak ulaganja u obnovljive izvorne energije ( solarni paneli, dizalice topline i dr.)
2. uređenje i izgradnja dodatnih sadržaja-bazeni ( minimalne vodene tlocrtne površine 30m2 za vanjske i minimalne vodene tlocrtne površine 20 m2 za unutarnje bazene unutar čvrstih objekata), saune, jacuzzi, dodatni sadržaji uz bazene, sportsko-rekreacijski i zabavni sadržaji, prostori za tematska i zabavna događanja, igraonice i sadržaji za djecu i sl.,
3. obnova i opremanje kampova, kamp naselja i kamp odmorišta
4. trošak hortikulturnog uređenja okoliša, odnosno manji građevinski i zemljani radovi-do 30% ukupne vrijednosti prijavljenog projekta,
5. uređenje i opremanje dječjih igrališta, te pješačkih i poučnih staza na vlastitom imanju, izrada vidikovca, promatračnice, stijene za penjanje, zip line i sl.

**NAPOMENA:**

* za projekte koji su vezani za izgradnju, obnovu ili rekonstrukciju, korisnik potpore mora imati rješenje nadležnog tijela o uvjetima građenja ili građevinsku dozvolu ili potvrdu glavnog projekta, sukladno važećim zakonima iz prostornog uređenja i građenja vezano za datum njihovog ishođenja, ako je ista potrebna
* svi korisnici potpore imaju obvezu bavljenja turizmom najmanje još 3 (tri) godine od završetka projektnih aktivnosti, sukladno potpisanom Ugovoru između davatelja i korisnika potpore
* prijavitelj može prijaviti isključivo jedan projekt
* prilikom pravdanja troškova biti će priznati računi iz tekuće 2024. godine za prihvatljive troškove iz točke III.

**Sredstva potpore NE MOGU se dodijeliti i koristiti za :**

* kupnju nekretnina (objekata i zemljišta) i prijevoznih sredstava za službene i privatne potrebe podnositelja zahtjeva,
* vanjsko uređenje smještajnih objekata (krovišta, stolarija, fasada, ograda i sl.),
* ulaganje u izgradnju, obnovu ili uređenje nekretnina koje nisu u vlasništvu podnositelja zahtjeva ili ako podnositelj zahtjeva nema po ugovoru ili drugoj osnovi pravo dugoročnog raspolaganja ili upravljanja predmetnom nekretninom, područjem ili lokalitetom,
* troškove redovnog poslovanja podnositelja zahtjeva (plaća i ostala primanja zaposlenih, troškove prijevoza i putovanja, studijska putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade),
* zabavne/estradne/sportske manifestacije, sajamske i dr. priredbe, festivale i događanja temeljena na kulturnoj baštini, običajima, tradicijskoj gastro i eno-ponudi (folklor, tradicijski napjevi i plesovi, tematska događanja itd.),
* troškove promocije uključujući izradu promotivnih i informativnih materijala (prospekti, karte, CD, DVD, filmovi i dr.),
* objekte javne komunalne infrastrukture,
* izradu studija, elaborata, projektne i druge dokumentacije,
* sve druge troškove koji nisu neposredno vezani za realizaciju kandidiranog projekta,
* troškove marketinga koji su temeljeni na medija planu za udruženo oglašavanje ili strateške projekte s HTZ-om
* programe paket-aranžmana ili tura.

**IV. Korisnici sredstava**

Za sredstva potpore mogu se kandidirati pravne i fizičke osobe sukladno Zakonu o ugostiteljskoj djelatnosti (NN 85/15, 121/19) s područja Vukovarsko-srijemske županije i to:

* Hoteli ( Pravilnik o razvrstavanju, kategorizaciji i posebnim standardima ugostiteljskih objekata iz skupine Hoteli (NN 56/16)),
* Kampovi (Pravilnik o razvrstavanju i kategorizaciji ugostiteljskih objekata iz skupine Kampovi (NN 54/16)),
* Ostali ugostiteljski objekti za smještaj: (Pravilnik o razvrstavanju i kategorizaciji ugostiteljskih objekata iz skupine ostali ugostiteljski objekti za smještaj (NN 54/16; NN 69/17) – soba, apartman, studio apartman, kuća za odmor, prenoćište, odmaralište za djecu, hostel, planinarski dom, lovački dom, učenički dom, objekt za robinzonski smještaj), Pravilnik o razvrstavanju i kategorizaciji objekata u kojima se pružaju ugostiteljske usluge u domaćinstvu (NN 9/16; NN 54/16; NN 61/16; NN 69/17) – soba, apartman, studio apartman, kuća za odmor, kamp, kamp odmorište), Pravilnik o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu ( NN 54/16; NN 69/17)- vinotočje/kušaonica, izletište, soba, apartman, ruralna kuća za odmor, kamp, kamp odmorište).

**Za potporu se NE mogu kandidirati:**

* prijavitelji koji su dužnici plaćanja boravišne pristojbe i/ili turističke članarine te koji nisu platili sve dospjele porezne obveze i obveze za mirovinsko i zdravstveno osiguranje,
* tvrtke/ustanove/institucije kojima je Vukovarsko-srijemska županija vlasnik/suvlasnik/osnivač ili su na neki drugi način korisnici proračuna

Sukladno Zakonu o državnim potporama (NN 47/14) i Uredbe komisije (EU) br. 1407/2013 od 18. prosinca 2013. o primjeni članka 107. i 108. Ugovora o funkcioniranju Europske unije na de minimis potpore (SL EU L 352/13) i Uredbe Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi, sredstva potpore po ovom Javnom pozivu smatraju se potporom male vrijednosti. Za pravne i fizičke osobe koje, obavljajući gospodarsku djelatnost, sudjeluju u prometu roba i usluga, zbroj ukupnih državnih potpora ne može biti veći od 200.000 eura u tri uzastopne godine. Relevantno trogodišnje razdoblje se utvrđuje dinamički, tako da se pri svakoj novoj dodjeli potpore utvrđuje ukupan iznos za dotičnu godinu, kao i tijekom prethodne dvije godine. Ukoliko je pojedini gospodarski subjekt – korisnik sredstava već primio potporu male vrijednosti od drugih davatelja državne potpore, zbroj ukupnih državnih potpora ne može biti veći od 200.000 eura u tri uzastopne godine.

**V. Kriteriji za ocjenu projekta**

Pri odluci o odabiru projekata i dodjeli bespovratnih sredstava uzimat će se u obzir sljedeći kriteriji:

|  |  |
| --- | --- |
| **Kriterij** | **Broj bodova** |
| 1. **Jasno definiran sadržaj projekta**   **( originalnost i kvaliteta projekta)** | 0-20 |
| 1. **Projekt predstavlja primarni turistički proizvod turističke regije** | 0-20 |
| 1. **Značaj projekta za razvoj turističke ponude i povećanje potrošnje područja na kojem se program realizira (povećanje smještajnih kapaciteta, povećanje broja dolazaka, noćenja i posjetitelja i dr.)** | 0-20 |
| 1. **Značaj projekta za produljenje sezone** | 0-20 |
| 1. **Ostvaren turistički promet u 2023.** | 0-20 |
| 1. **Odnos tražene potpore i vlastitih ulaganja u projektu** | 0-20 |
| **UKUPNI MOGUĆI BROJ BODOVA;** | **120** |

**Uvjet za dodjelu potpore je da prijavljeni projekt ostvari najmanje 80 bodova.**

**VI. Podnošenje prijave i rokovi**

**Javni poziv objavljen je 7. lipnja 2024. na internetskim stranicama TZ VSŽ.**

**Javni poziv otvoren je do 5. srpnja 2024. godine, odnosno do utroška sredstava planiranih za tu namjenu.**

Pristigle prijave se obrađuju, te se o njima odlučuje redoslijedom zaprimanja u poštanskom uredu. Prijave pristigle nakon utroška planiranih sredstava i nepotpune prijave neće se razmatrati.

Obrasci koji su potrebni za kandidiranje događanja objavljeni su u elektronskom obliku u Word formatu na službenim stranicama www.visitsrijem-slavonija.eu Ispunjene obrasce potrebno je popuniti, isprintati, potpisati i staviti pečat te zajedno s traženim prilozima staviti u zatvorenu kovertu.

**Za kandidiranje za dodjelu potpore TZ VSŽ korisnik je obvezan u TISKANOM obliku dostaviti:**

1. popunjen obrazac 1. koji je sastavni dio Javnog poziva,
2. popunjen obrazac 2. koji je sastavni dio Javnog poziva – podaci o projektu,
3. popunjen obrazac 3. koji je sastavni dio Javnog poziva – izjavu o podmirenju dugovanjima,
4. popunjen obrazac 4. koji je sastavni dio Javnog poziva – izjava korisnika o svim dobivenim potporama male vrijednosti,
5. popunjen obrazac 5. koji je sastavni dio Javnog poziva – izjava o dvostrukom financiranju,
6. popunjen obrazac 6. koji je sastavni dio Javnog poziva – izjava o prodaji, zakupu ili najmu drugoj fizičkoj osobi,
7. dokaz o pravnom statusu korisnika potpore: preslika izvoda iz Trgovačkog, obrtnog ili drugog odgovarajućeg registra, rješenje o kategorizaciji smještaja,
8. za OPG-e izvod iz upisnika za dopunske djelatnosti
9. fizičke osobe dostavljaju Potvrdu o blokadi računa i novčanih sredstava (Fina), ne stariju od 30 dana,
10. ovjerenu potvrdu nadležne Porezne uprave o nepostojanju duga korisnika prema državi (ne stariji od 30 dana od slanja prijave),
11. za projekte koji su vezani za izgradnju, obnovu ili rekonstrukciju, korisnik potpore mora imati rješenje nadležnog tijela o uvjetima građenja, ili građevinsku dozvolu ili potvrdu glavnog projekta, sukladno važećim zakonima iz prostornog uređenja i građenja vezano za datum njihovog ishođenja, ako je ista potrebna,
12. foto-dokumentacija kojom evidentirano i vidljivo stanje predmeta potpore prije izvršenja projekta,
13. preslika računa, ponude, predračuna ili ugovora za kupnju ili usluge za koje se traži potpora mora biti iz tekuće 2024. godine,
14. privolu o korištenju osobnih podataka

TZ VSŽ zadržava pravo od korisnika zatražiti dodatna pojašnjenja i dodatnu dokumentaciju.

Prijavitelji kandidaturu s cjelokupnom dokumentacijom iz točke VI. Javnog poziva, **podnose Turističkoj zajednici Vukovarsko-srijemske županije.**

Kandidature se podnose na propisanim obrascima u tiskanom obliku – ispunjene obrasce potrebno je isprintati, potpisati i staviti pečat te zajedno s traženim prilozima **poslati preporučenom poštom u zatvorenoj omotnici:**

**Turistička zajednica Vukovarsko-srijemske županije**

**Glagoljaška 27,**

**32 100 Vinkovci**

s naznakom:

**„JAVNI POZIV za podizanje kvalitete pružatelja usluga smještaja sa Vukovarsko-srijemske županije za 2024. godinu“.**

**VII. Odobravanje potpore, odluka i objava popisa korisnika**

Podnesene prijave razmatrat će Povjerenstvo imenovano od strane Turističkog vijeća TZ VSŽ. Povjerenstvo će: evidentirati i obraditi zaprimljene kandidature, pripremiti prijedlog ocjene valjanosti kandidatura, sastaviti rang listu kandidatura, pripremiti nacrt prijedloga Odluke o odabiru i dodjeli bespovratnih sredstava potpore. Turističko vijeće TZ VSŽ, temeljem prijedloga Povjerenstva donosi Odluku o odabiru i visini dodijeljenih bespovratnih sredstava potpore.

Popis korisnika s iznosom i namjenom dodijeljenih sredstava po korisniku bit će objavljen na internetskim stranicama TZ VSŽ najkasnije u roku od 10 dana od dana donošenja Odluke Turističkog vijeća o odabiru i dodjeli bespovratnih sredstava potpore.

**VIII. Prijave koje se neće razmatrati**

**Neće se uzeti u razmatranje:**

* prijave s nepotpuno ispunjenim Obrascima ili nevjerodostojnim podacima,
* prijave s nepotpunom dokumentacijom iz točke VI.,
* prijave koje se ne dostave u propisanom roku,
* prijave korisnika koji ne mogu biti Korisnici potpore prema ovom Javnom pozivu,
* prijave korisnika koji u prethodne tri godine nisu izvršili ugovorne obveze prema sustavu turističkih zajednica ili su nenamjenski trošili prethodno dodijeljena bespovratna sredstva,
* korisnici koji su dužnici plaćanja boravišne pristojbe i/ili turističke članarine, te koji nisu platili sve dospjele porezne obveze i obveze za mirovinsko i zdravstveno osiguranje,
* ako jedan prijavitelj podnosi kandidaturu za dva i više objekata, u obzir će se uzeti samo jedna prijava,
* prijave za namjenu koja se izričito ne sufinancira ovim Javnim pozivom

**IX. Sklapanje ugovora**

S korisnikom kojem Turističko vijeće TZ VSŽ odobri potporu, sklapa se ugovor kojim se uređuje: način korištenja potpore, način praćenja realizacije, isplata potpore, nadzor namjenskog korištenja potpore i druga pitanja vezana za dodjelu potpore.

**X. Način isplate potpore, nadzor i dostava dokaznica**

TZ VSŽ će odobrena sredstva potpore doznačiti na žiro račun korisnika nakon realizacije projekta i po primitku cjelokupne potrebne dokumentacije utvrđene ugovorom (izvješće o realizaciji i utrošenim sredstvima potpore po vrstama, foto i/ili druga dokumentacija kojom se dokazuje realizacija programa, računi izvođača/dobavljača, dokazi o plaćanju, kao i druge dokaznice/dokumenti kojima se dokazuje realizacija projekta), a korisnik sredstava dužan je Izvješće i dokaznice o utrošenim sredstvima dostaviti nakon realizacije, a prema rokovima iz projekta i potpisanog Ugovora.

TZ VSŽ ima pravo praćenja provjere točnosti podataka iz dostavljene dokumentacije te zadržava pravo traženja dopune dokazne dokumentacije o realizaciji i izvršenim plaćanjima.

TZ VSŽ ima pravo nadzora/praćenja i kontrole namjenskog trošenja sredstava. Ako TZ VSŽ utvrdi nepravilnosti u korištenju potpore, naložit će korisniku povrat potpore u dijelu u kojemu je utvrđena nepravilnost.

Korisnicima kojima je Turistička zajednica Vukovarsko-srijemske županije dodijelila potporu, dužni su označiti sufinanciranu opremu ili prostor na sljedeći način:

- samoljepljivom naljepnicom dimenzija D 7,4 cm x V 5,2 cm koja se postavlja na sufinanciranu opremu (pojedinačne dijelove opreme skuplje od 1.300,00 eura) na vidno mjesto, odnosno

- informativna ploča od metala ili plastike, dimenzija D 20 cm x V 20 cm postavlja se na vidno mjesto objekta u zoni glavnog ulaza.

Podloga informativne ploče je bijele boje. Na njoj se nalazi logo Turističke zajednice Vukovarsko-srijemske županije i ispod njega riječi**: SUFINANCIRANO SREDSTVIMA TURISTIČKE ZAJEDNICE VUKOVARSKO-SRIJEMSKE ŽUPANIJE** uz napomenu da korisnici potpore dužni prije izrade zatražiti logo od TZ VSŽ i pripremu samoljepljive naljepnice i informativne ploče dostaviti na autorizaciju prije izrade.

Informativan ploča mora biti na predmetu sufinanciranja najmanje dvije godine od dana realizacije projekta kojim je odobrena potpora, te su je dužni zadržati u funkciji i ne smiju je prodati ili na drugi način otuđiti.

**XI. Zaključne napomene**

TZ VSŽ zadržava pravo izmjena i dopuna ovoga Javnog poziva. Eventualne izmjene i dopune bit će objavljene na mrežnim stranicama ( [www.visitsrijem-slavonija.eu](http://www.visitsrijem-slavonija.eu) ).

Dodatne informacije o Javnom pozivu i eventualne potrebne upute mogu se dobiti isključivo slanjem upita na e-mail adresu: [visit@srijem-slavonija.eu](mailto:visit@srijem-slavonija.eu) .

Vinkovci, 7. lipanj 2024. godine

Majda Jakša

direktorica TZ VSŽ